બોટાદ-અમદાવાદ બ્રોડગેજ રેલવે ટ્રેકનું કામ ચાલી રહ્યું છે ત્યારે ધંધુકા રેલવે ફાટક ઉપર બનતા ઓવરબ્રિજનું કામ ઘણા સમયથી બંધ છે. ઉત્તર ગુજરાત વીજકંપની દ્વારા ધોરી માર્ગ ઉપર ચાલતા ઓવરબ્રિજના કામ આડે આવતા વીજપૉલનું શિફ્ટિંગ ન કરવામાં આવતાં ઓવરબ્રિજનું કામ અટકી પડ્યું છે. ધંધુકા તાલુકા સંકલન બેઠક પ્રાંત અધિકારી દર્શનાબહેન ભંગલાણીના વડપણ હેઠળ મળી હતી. જેમાં બોટાદ-અમદાવાદ બ્રોડગેજ રેલવે ટ્રેક ઉપર ધંધુકા રેલવે ફાટક ઉપર બનતા ઓવરબ્રિજનું બાંધકામ કોન્ટ્રાક્ટર દ્વારા બંધ કરી દેવાયું હોવાનો પ્રશ્ન ઊઠ્યો હતો.